København. Danske forbrugere må finde et alternativ til snapsen af mærket Engen Snaps, når der i den kommende tid skal handles ind til julefrokosterne.

Coop Danmark har nemlig tilbagekaldt snapsen, fordi der er fundet alkoholprocenter i snapsen på op til 76 vol.

Det skriver Coop Danmark i en pressemeddelelse.

Alkoholprocenten i snapsen kan derfor være dobbelt så høj som de 32 procent vol., der er deklareret.

Det er snaps, der er tappet den 15. september i år, som er blevet kaldt tilbage af Coop Danmark.

Karin Frøidt, der er kvalitetschef i Coop Danmark, er overrasket over, at det kan ske.

- Vi har bedt producenten om en redegørelse, for det undrer os, at de kan ramme så meget ved siden af i produktionen, og at det kan nå ud til vores hylder.

- Vi har ikke været ude for det her før. Selvfølgelig kan der være små afvigelser, men det her er jo gået helt galt, siger hun.

Mistanken til snapsen begyndte med, at en kunde klagede over, at snapsen smagte meget sprittet.

Det fik Coop til at henvende sig til Engen Snaps, der derefter selv målte de høje alkoholprocenter.

Coop har fået leveret 955 kartoner med seks flasker i hver fra den omtalte tappedato, men har endnu ikke et overblik over, hvor mange der er blevet solgt.

Snapsen har været solgt i Kvickly, SuperBrugsen, Brugsen, Dagli'/LokalBrugsen, Fakta og på Coops hjemmeside.

Forbrugere, der har købt snapsen, opfordres til at levere den tilbage til butikken eller kassere den.

Fremover vil Coop Danmark forlange en langt skarpere kontrol med produkterne fra Engen Snaps.

- Det her må ikke forekomme, konstaterer kvalitetschefen.

/ritzau/